Document ID: 32012R0126

REGULAMENTUL DE PUNERE ÎN APLICARE (UE) NR. 126/2012 AL COMISIEI
din 14 februarie 2012
de modificare a Regulamentului (CE) nr. 889/2008 în ceea ce privește documentele justificative și de modificare a Regulamentului (CE) nr. 1235/2008 în ceea ce privește regimul de import al produselor ecologice din Statele Unite ale Americii
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 834/2007 al Consiliului din 28 iunie 2007 privind producția ecologică și etichetarea produselor ecologice, precum și de abrogare a Regulamentului (CEE) nr. 2092/91 (1), în special articolul 33 alineatele (2) și (3) și articolul 38 literele (c) și (d),
întrucât:
(1)
În conformitate cu articolul 29 alineatul (1) din Regulamentul (CE) nr. 834/2007, autoritățile și organismele de control trebuie să furnizeze documente justificative operatorilor care fac obiectul controalelor acestora.
(2)
În conformitate cu articolul 28 alineatul (1) din Regulamentul (CE) nr. 834/2007, operatorii care exportă produse rezultate din producția ce se conformează normelor stabilite în regulamentul respectiv trebuie să își supună exploatația sistemului de control prevăzut la articolul 27 din regulamentul respectiv.
(3)
În cadrul acestui sistem de control și având în vedere normele aplicabile producției, stabilite la articolul 14 alineatul (1) litera (e) din Regulamentul (CE) nr. 834/2007 și la articolul 24 din Regulamentul (CE) nr. 889/2008 al Comisiei din 5 septembrie 2008 de stabilire a normelor de aplicare a Regulamentului (CE) nr. 834/2007 al Consiliului privind producția ecologică și etichetarea produselor ecologice în ceea ce privește producția ecologică, etichetarea și controlul (2), autoritățile și organismele de control verifică în prezent registrul animalelor ținut de operator, inclusiv în ceea ce privește tratamentul veterinar și utilizarea antibioticelor. Având în vedere această aplicare concretă a sistemului de control și în interesul crescătorilor de animale ecologice din Uniune, este oportun să se asigure identificarea anumitor metode de producție care nu utilizează antibiotice, în cazul în care o astfel de identificare este solicitată de către operator. De asemenea, pentru a facilita accesul pe piață al Statelor Unite ale Americii, sunt necesare informații adecvate cu privire la caracteristicile specifice ale metodei de producție. Aceste caracteristici specifice trebuie să fie atestate prin documente justificative complementare furnizate în conformitate cu articolul 29 din Regulamentul (CE) nr. 834/2007, pe lângă documentele justificative menționate la articolul 68 din Regulamentul (CE) nr. 889/2008.
(4)
Anumite produse agricole importate din Statele Unite sunt în prezent comercializate în Uniune în temeiul dispozițiilor tranzitorii prevăzute la articolul 19 din Regulamentul (CE) nr. 1235/2008 al Comisiei din 8 decembrie 2008 de stabilire a normelor de aplicare a Regulamentului (CE) nr. 834/2007 al Consiliului în ceea ce privește regimul de import al produselor ecologice din țări terțe (3). Statele Unite au prezentat Comisiei o cerere de includere în lista prevăzută la articolul 7 din Regulamentul (CE) nr. 1235/2008. Statele Unite ale Americii au transmis informațiile necesare în conformitate cu articolele 7 și 8 din același regulament. În urma examinării acestor informații și a discuțiilor ulterioare cu autoritățile din Statele Unite, s-a ajuns la concluzia că, în această țară, normele care reglementează producția și controalele produselor agricole ecologice sunt echivalente cu cele stabilite în Regulamentul (CE) nr. 834/2007. În conformitate cu articolul 33 alineatul (2) din Regulamentul (CE) nr. 834/2007, Comisia a efectuat un control satisfăcător la fața locului cu privire la normele de producție și la măsurile de control aplicate efectiv în Statele Unite. Prin urmare, Statele Unite trebuie incluse în lista prevăzută în anexa III la Regulamentul (CE) nr. 1235/2008.
(5)
Anexa IV la Regulamentul (CE) nr. 1235/2008 conține o listă a organismelor și autorităților de control competente să desfășoare controale și să elibereze certificate în țări terțe, în scopul echivalenței. Ca o consecință a includerii Statelor Unite în anexa III la regulamentul respectiv, organismele și autoritățile de control relevante din Statele Unite trebuie eliminate din anexa IV, în măsura în care acestea controlează producția în Statele Unite.
(6)
Prin urmare, Regulamentele (CE) nr. 889/2008 și (CE) nr. 1235/2008 trebuie modificate în consecință.
(7)
Măsurile prevăzute în prezentul regulament sunt conforme cu avizul Comitetului de reglementare pentru producția ecologică,
ADOPTĂ PREZENTUL REGULAMENT:
Articolul 1
Regulamentul (CE) nr. 889/2008 se modifică după cum urmează:
1.
La articolul 63 alineatul (1) se adaugă următoarea literă (d):
„(d)
caracteristicile specifice ale metodei de producție utilizate, în cazul în care operatorul economic intenționează să solicite documente justificative în conformitate cu articolul 68 alineatul (2).”
2.
Articolul 68 se înlocuiește cu următorul text:
„Articolul 68
Documente justificative
(1) În scopul aplicării articolului 29 alineatul (1) din Regulamentul (CE) nr. 834/2007, autoritățile și organismele de control utilizează modelul de document justificativ stabilit în anexa XII la prezentul regulament.
(2) La cererea unui operator care face obiectul controalelor din partea autorităților și organismelor de control menționate la alineatul (1), formulată într-un termen care urmează să fie indicat de respectivele autorități și organisme de control, autoritățile și organismele de control furnizează documente justificative complementare care să confirme caracteristicile specifice ale metodei de producție utilizate cu ajutorul modelului de document justificativ complementar stabilit în anexa XIIa.
Cererile de documente justificative complementare trebuie să conțină, în caseta 2 din modelul prevăzut în anexa XIIa, mențiunea relevantă dintre cele enumerate în anexa XIIb.”
3.
În titlul anexei XII, trimiterea la „articolul 68” se înlocuiește cu o trimitere la „articolul 68 alineatul (1)”.
4.
Anexele XIIa și XIIb se inserează astfel cum sunt prevăzute în anexa I la prezentul regulament.
Articolul 2
Anexele III și IV la Regulamentul (CE) nr. 1235/2008 se modifică în conformitate cu anexa II la prezentul regulament.
Articolul 3
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Se aplică de la 1 iunie 2012.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 14 februarie 2012.

Labels: 17
7
0
3
18